Karina Lorentzen Dehnhardt (SF), 2023-12-07:
Tak for ordet.
Som varslet har jeg lovet at stille mig herop, fordi jeg godt er klar over, at der er en del spørgsmål til SF.
Dem synes jeg jo selvfølgelig at man skal have lov til at kunne stille.
For lidt siden behandlede vi selve koranloven, som den jo er blevet benævnt i folkemunde.
Her havde vi i SF gladelig væltet regeringen, hvis vi havde haft flertallet til det.
Men der var jo et andet parti, nemlig De Radikale, som stemte sammen med regeringen her, på trods af at de jo selvfølgelig har deres flertal hjemme.
Så skal jeg sikkert om lidt høre på en masse snak om, at SF redder regeringen her, fordi vi har lavet en aftale om en undersøgelse af FE-sagen og Samsamsagen og om at få styrket den demokratiske kontrol med vores efterretningstjenester.
Det er der sikkert nogen der vil se og opfatte, som om SF redder regeringen.
Hvis man skal anvende den samme logik på koranlovsforslaget, vil man også kunne sige, at De Radikale måske reddede regeringen i den sammenhæng.
Det mener jeg nu ikke er rigtigt.
Det kommissionsforslag, som vi nu tredjebehandler, havde ikke flertal, da det blev lavet.
Det havde heller ikke flertal for en uge siden.
Det havde ikke flertal i går, og det har det heller ikke i dag.
Til gengæld har vi jo så i SF deltaget i forhandlinger, som jeg ved at flere af os har været en del af.
Vi har selvfølgelig valgt at se på, hvad vi kunne bruge vores mandater til, og hvad vi rent faktisk kunne sikre.
Det, som måske også er en lidt stor overraskelse for mig selv, er, at SF faktisk har fået regeringen med på en undersøgelse af Samsamsagen.
Det havde jeg aldrig troet muligt.
Så sent som i tirsdags, hvor vi havde en debat om det her forslag, sagde regeringen nej til det.
Så har vi fået den her skærpede demokratisk forankrede kontrol med tjenesterne og udvalgets og tilsynets mulighed for selv at tage sager og drøfte dem indbyrdes.
Fælles for både FE-sagen og Samsamsagen er, at vi jo i begge sager har forsøgt i oppositionen at nedsætte den her granskningskommission.
I begge sager har regeringen haft sit eget flertal, og ingen af de sager vil blive undersøgt på den måde, som vi i oppositionen har forestillet os.
Så er det jo sådan, at vi selvfølgelig vælger at møde op, når regeringen indkalder til forhandlinger.
Det ved jeg jo at andre også har gjort.
Men når vi så helt ublu stiller krav om en Samsamundersøgelse og et styrket tilsyn, som vi har kæmpet for i 20 år – som et krav, for at regeringen overhovedet kan tale med os og endda ender med at få det gennemført – slår vi selvfølgelig til.
Det hedder politik.
Vi kunne jo godt stå her med stor patos i dag og holde fast i et nedstemt kommissorium, men vi kunne også prøve at arbejde for ting, som vi finder vigtige, og vi har altså gjort det sidste.
Så har vores ståsted i FE-sagen måske også hele tiden været anderledes.
Vi anbefaler en undersøgelse af sagen af tillidsskabende årsager – det har jeg sagt flere gange – fordi der har været mange spekulationer og gisninger.
Men ved de tidligere debatter, vi har haft her i salen, har vi også klart sagt, at vi altså har tillid til, at anklagemyndigheden kun rejser de sager, den kan vinde.
Det er også derfor, at vi i SF tror på, at når anklagemyndigheden har valgt at rejse en sag mod både Lars Findsen og Claus Hjort Frederiksen, er det, fordi den har ment, at der kunne fældes en dom.
Vi synes, at spekulationer er det sidste, vi har brug for, og derfor skal vi selvfølgelig have en undersøgelse af FE-sagen.
Og vi skal også have en undersøgelse af det politiske niveau.
Det er vi meget bevidste om.
Vi har en sikkerhedspolitisk situation og et terrortrusselsbillede, som kræver rigtig meget af vores tjenester, og vi kan ikke leve med mistillid.
Tilliden til de grundlæggende institutioner er helt afgørende for os, og forløbet her risikerer jo i sig selv at skade tilliden til vores myndigheder og vores institutioner og i sidste ende vores folkestyre.
På den baggrund finder vi jo også, at det er vigtigt at få nogle solide konklusioner i FE-sagen at stå på.
Det mener vi faktisk også kommer til at ske.